《高永砖》
清代·钱应溥

云烟过眼百不有，惟有篆刻留永久。此砖断蚀沦冰霜，乃以一永供收藏。

缺月隐雾光璘彬，陶自何代工何人。巩如磐石世所宝，旧事或访渤海陈。

筑城此日井干勤，彼执艺者功无棼。我侪高谈通史传，筹海之图几曾见。

越山隔岸横长峦，孤城兀峙回狂澜。升高作赋兴苦索，惟以运甓忘严寒。

寒风怒号沧海立，大波欲冻老蛟泣。雪光濛濛阵云黑，遥思入蔡成奇策。

手抚此砖三太息，厅语戎行须努力。君不闻河上翱翔刺高克。

作者简介：（1824—1902）浙江嘉兴人，永子密。道光二十九年贡生。湘军起，入曾国藩幕，工为文檄。光绪间至工部尚书、军机大臣。卒谥恭勤。